**Isten éltesse Király Károlyt 90. születésnapján!**

**Király Károly, a romániai magyar nemzeti közösség emblematikus alakja, Erdély kommunista diktatúrabeli éveinek egyik vezető politikusa, aki ember próbált maradni az embertelenségben is, majd pedig kivette részét a rendszerváltoztatásból, nemrég töltötte be 90. életévét.**

**1930. szeptember 26-án született a Küküllő-menti Dicsőszentmártonban. A jeles évforduló kapcsán az Erdélyi Magyar Nemzeti Tanács október havi elnökségi ülésén úgy döntött, hogy – tekintettel a járványhelyzet adta korlátozásokra –legalább egy testvéri köszöntőt mindenképpen megfogalmaz.**

Száz esztendő telt el, amióta a trianoni békeparancs idegen, a magyarsággal szemben ellenséges hatalom uralma alá hajtotta Erdélyt, Bánságot és a Partiumot. Száz év alatt a létünkre törő többségi politikai elit szándékai mit sem változtak: megteremteni az etnikailag homogén nemzetállamot, az 1923-ban alkotmányos szinten rögzített távlati célprogramnak megfelelően.

A bevetett eszközök változatosak voltak: pszichikai és fizikai terror, adminisztratív és nyelvi diszkrimináció, magyarlakta területek etnikai összetételének mesterséges megváltoztatása betelepítés útján, s még sorolhatnánk. Nagyvárosaink magyar többsége a Ceaușescu-rendszerben szűnt meg, egy olyan korban, amikor tényleges diktatúra volt, amikor a hatalommal való szembeszegülésért nem állami támogatás és munkalehetőség járt, mint ma Magyarországon az alaptalanul diktatúrát kiáltóknak, hanem létbizonytalanság, üldöztetés, börtön, nem ritkán pedig halál.

Kevesen voltak, akik ebben az időszakban nyíltan fel mertek szólalni a nemzeti közösségünket érő jogtiprások ellen. Eme kevesek egyike volt Király Károly, aki vállalva kiállásának sejthető következményeit, beadványokban és levelekben tiltakozott a Ceausescu-féle etnikai diszkrimináció ellen, s egyben a külföldet is tájékoztatta a román hatalom jogtiprásairól, ami akkor főbenjáró bűnnek számított a pártvezetés szemében.

Király Károly 1990 után is az önálló magyar érdekek mentén folytatta politikai pályáját. Ismételten kiállt az autonómia mellett, az új román alkotmány ügyében kérlelhetetlen következetességgel védte a magyar érdekeket, az RMDSZ-en belül és azon kívül egyaránt a belső önrendelkezés és a háromszintű autonómia mellett tört lándzsát megszólalásaiban. Következetes autonómiaküzdelme előtt tisztelgett az Erdélyi Magyar Nemzeti Tanács, midőn 2014-ben az elsők között ítélte Neki a Kós Károly-díjat.

„Nyílt kártyákkal” című önéletírásának mindkét kötete fontos kordokumentum, s egyben részletes bemutatása annak, hogy az RMDSZ vezetőségének miképpen sikerült ismételten kihagynia azokat a történelmi lehetőségeket, amelyek közelebb vittek volna egy távlati fennmaradással és gyarapodással kecsegtető közösségi létkeret kialakításához.

Az Erdélyi Magyar Nemzeti Tanács elnöksége élő példaként tekint Király Károlyra, és jó egészséget, erőt és további hosszú életet kíván Neki 90. születésnapján!

Az Erdélyi Magyar Nemzeti Tanács elnöksége nevében

***Tőkés László, Nagyvárad, 2020. november 4.***

***............***

*Lapunk és a magam nevében határtalan szeretettel üdvözlöm drága Károly bátyánkat. Látgogatásai Szekszárdon, otthonunkban felejthetetlenek maradnak, úgyszintén szekszárdi, máig tanulságos nyilvános fellépése (ami külön elbeszélést érdemelne.) Egy idézetet beszédéből ismét közreadok:* ***Románia szülőföldünk, de nem hazánk, mert nem hagyják azzá lenni. )*** *K.P.*

**Király István\***

**Az új hazában a réginek terheivel (1988-1989)**

**Részlet a kiadás előtt álló *Egy ifjúkommunista a damaszkuszi úton* című könyvemből**

Ha emlékezetem nem csal, éppen megérkezésünk hónapjában, vagyis 1988 januárjában jelentette be Magyarország, hogy befogadja a romániai menekülteket. Nemsokára menekülttáborokat hoztak létre Debrecenben és Békéscsabán. Egy ideiglenes tábort Mezőkovácsházán is létrehoztak, az itteni KISZ-tábort jelölve ki erre a célra. Itt elsősorban német ajkú menekülteket helyeztek el, ahol két-három hónapig tartózkodtak, amíg a nyugat-német hatóságok nem ellenőrizték le a menedéket kérőket, és adták meg nekik a beutazási vízumot.

Bizonyos források szerint mintegy 20 ezer menekült érkezett Romániából 1988 folyamán az országba, amihez hozzá kell adnunk még több mint tízezret, akik az előző években jöttek, legálisan vagy illegálisan maradtak az országban, a magyar hatóságok hallgatólagos beleegyezésével. Az ország megmozdult és segítségünkre sietett. Ebben élen jártak az egyházak, a civil szervezetek és az időközben megalakult ellenzéki pártok. Megindult az újonnan jöttek és az erdélyi gyökerekkel rendelkező magyar állampolgárok és velük szimpatizálók önszerveződése is. Erdélyi körök, és ehhez hasonló megnevezésű szerveztek alakultak, először a keleti megyékben, majd az egész országban.

Én az MDF által leginkább támogatott erdélyi körökkel kerültem kapcsolatba. Előbb a békéscsabai erdélyi körbe léptem be, majd Pordány László, a szegedi Juhász Gyula Tanárképző Főiskola angol tanszékének tanára és neje, Csikós Mária, a József Attila Tudományegyetem rektori hivatalának vezetője ösztönzésére a Szegedi Erdélyi Körbe is, amelynek patrónusai voltak. Velük úgy kerültem kapcsolatba, hogy Pordány Lászlónak sikerült áttelepedésünk után titokban Marosvásárhelyen egy beszélgetést rögzítenie Károllyal életéról, küzdelméről, amit a Hitel folyóiratban közzé tett. Én is, hasonlóan sok száz sortársamhoz, égtünk a vágytól, hogy segítsünk a menekültek integrálódásában a magyar társadalomba, valamint az otthon maradottak helyzetén is, amennyire ez csak lehetséges.

A helyzet ennek ellenére nagyon ambivalens volt. A média gyakran tudósított arról, hogy a bejelentett hivatalos politikai fordulat ellenére a magyar határőrség nem tud elszakadni a régi gyakorlattól: visszaad nem egyszer a zöldhatáron átszökött menekülteteket, sőt egész csoportokat is. Nem egy szemtanú számolt be a román hatóságok velük szembeni kegyetlen bánásmódról, közöttük akár holtra verésekről is.

A Magyar Népművelők Egyesülete 1989 június hónapjában egy tanácskozást hívott össze az ügyben Békéscsabára a helyi, valamint a szegedi-, debreceni-, budapesti és esztergomi erdélyi körök közreműködésével. Erre meghívtuk Gál Zoltán belügyminisztert is. A miniszter, mint általában a politikusok, szép szavakkal és általános, semmitmondó ígértekkel akarta megnyugtatni az eléggé rámenős résztvevőket. Egy adott pillanatban Csikós Mária határozottan rákérdezett: „Miniszter úr, ön magyar? A miniszter szó szerint értette a kérdést és elkezdte bemutatni felmenőit, mire Csíkos Mária közbevágott: *„Nem szó szerint értettem! Ha szívében magyarnak érzi magát, akkor legyen szíves ne ködösítsen, hanem mondja el az itt aggódó honiaknak és a szülőföldjükről elüldözött erdélyieknek, legyenek azok magyarok, németek és akár románok is, milyen konkrét intézkedésekkel segíti a magyar állam aggasztó helyzetük megoldását. Milyen diplomáciai lépésekre számíthatunk, számíthatnak a jövőre nézve, hogy nemzetközi összefogással nyomást gyakoroljunk Ceaușescura. Mert a huszonnegyedik órában vagyunk, az otthon maradottak helyzete tragikus, és a menekülteké is nagyon bizonytalan. Hírek keringenek arról, hogy a magyar határőrség még most is visszatoloncol menekülteket, és tudjuk, milyen sors vár rájuk odaát.”*

A Pordány házaspár vett rá, hogy a szegedi Erdélyi körbe is belépjek, ahol megválasztottak vezetőnek. Itt született meg a gondolat, hogy jó lenne egybefogni ezeket a köröket , ezért 1989 szeptember elejére összehívtuk az erdélyi körök országos tanácskozását Szegedre. Erre a tanácskozásra személyesen én hívtam meg Szűrös Mátyás ideiglenes köztársasági elnököt, aki el is jött a rendezvényre. Az ott elhangzott beszéde kiverte a biztosítékot a román vezetésnél. Óvatos voltam és a média képviselőit megkértem, ne filmezzenek, ne fényképezzenek, nevemet ne említsék, mert rokonaim vannak Erdélyben, és szeretném velük személyesen tartani a kapcsolatot. Kérésemnek maradéktalanul eleget tettek, nevem így nem kapott médianyilvánosságot.

Az erdélyi körök országos szövetségét akkor még nem sikerült tető alá hozni. Az érdekek még igen eltérőek voltak. Több szervezet, így például a budapesti Erdélyi Szövetség kész tervezettel érkezett és a saját ernyője alá akarta vonni a többieket. A többség azonban egy olyan szövetséget akart, amelyben mindegyik tagszervezet megőrzi teljes önállóságát.

Rá egy hónapra újra összeültünk Budapesten. Itt Pethő Attila István jogász a békéscsabai, én pedig a szegedi kör képviseletében próbáltuk létrehozni a szövetséget. Most sem sikerült, mivel a román titkosszolgálat felfigyelt erre a mozgalomra, több provokátort küldött a rendezvényre, akik gáncsoskodással megakadályozták azt. Végül egy harmadik nekifutásra , még ebben az évben , Debrecenben sikerült tető alá hozni az Erdélyi Körök Országos Szövetségét (EKOSZ), amely azóta is eredményesen működik. Van egy negyedévente megjelenő színvonalas folyóirata is, az „ÁTALVETŐ”.

Jómagam a debreceni alakuló ülésen már nem vettem részt, és kimaradtam a szövetség további munkájából is. A családi problémáim és más elfoglaltságaim nem tették lehetővé ezen a téren a további aktív szerepet. 1994-ig az MDF-ben tevékenykedtem, volt idő, amikor a helyi MDF- szervezet vezetője voltam, utána kiábrándultam a politikából és kivonultam belőle. Ehhez az is hozzájárult, hogy Pordány László 1994-ben a mezőkovácsházi választókerületért felelt éppen, és mi helyi jelöltet állítottunk. Ő ekkor megkörnyékezett és arra próbált rávenni, hogy jelöltünket vonjuk vissza és őt állítsuk helyébe parlamenti képviselőnek. Ennek kapcsán összekülönböztünk, mert én határozottan megtagadtam kérését. Kapcsolatunk akkor megszakadt., annál is inkább, hogy ő diplomáciai pályára lépett.

Utólag tudtam meg, hogy az Erdélyi Körök Országos Szövetségére is próbált rátelepedni a politika. Az egyik résztvevő mesélte el később , hogy a debreceni alakuló ülés szünetében véletlenszerűen Martonyi János, későbbi külügyminiszter és egy beszélgető társa mellé sodródott, és akaratlanul is meghallotta, hogy Martonyi idegesen mondja „***Ezt meg kell akadályozzuk, ezt így nem engedhetjük meg!”*** Nem ismervén őket, az illető felháborodott és megkérdezte: *Önök küldöttek*? Mikor azt válaszolták, hogy nem, csak meghívottak, ő csúnyán leszidta őket, hogy mi jogon vesznek bátorságot ahhoz, hogy beleavatkozzanak egy civil szervezet ügyeibe!

Természetesen időközben, ahányszor csak alkalmunk adódott, hazamentünk rokonlátogatásra. Első alkalommal 1988 áprilisában a tavaszi iskolai szünidőben sikerült. Erre még visszatérek, mivel ez sem kerülte el az állambiztonság figyelmét. Előbb azonban a későbbi, 1989 júliusi hazalátogatásunkról beszélek, amikor magunkkal vittük nővéremet, Ibolyát is. Ő időközben, 1989 áprilisában, szintén áttelepült, kisebbik leányával, Andreával együtt (miközben a házasság révén kitelepedni szándékozó nagyobbik lánya, Julianna-Zsuzsanna csak a rendszer bukása után, 1990-ben kapta meg erre a jóváhagyást.

Ebben az időben már igen feszült volt a helyzet Romániában. Kártyavárként kezdett összeomlani a kommunista blokk. Még csak néhány szocialista ország tartotta magát, köztük Románia, Csehszlovákia, Bulgária és az NDK. Magyarországon bizonyos szélsőséges, magukat vérmes reményekben ringató körök határrevízióról kezdtek álmodozni és ezeknek hangot is adni. Ez aggasztotta bátyámat, és a a marosvásárhelyi Ligetben tett séta alkalmával, ahol Ibolya is jelen volt, úgy egyeztünk meg, hogy elmondja nekem, amit üzenni szeretne a magyar politikának. Ezt én interjú formájában megírom és megpróbálom közzé tenni valamelyik nagy példányszámú budapesti lapban. Sikerült. A Népszabadság akkor főszerkesztője, Eötvös Pál, közlésre alkalmasnak találta, és 1989 augusztus 4-én **A határokról szó ne essen**  címmel, Fenyő Ákos aláírással megjelent a két egész oldalt kitevő interjú.

Bátyám így indokolta könyvében az interjú szükségességét: *„A román- magyar viszony romlása késztetett a cikk írására (Sic!-K. I.), a szocialista országok közötti politikai viszályok, a romlás és bomlás jelei, a belső feszültségek felerősödése, a néptömegek türelmének fogyta, a reménytelenség kicsúcsosodása, ami különösen a határok ostromában jut kifejezésre, amikor a keletnémetek százezrei menekülnek nyugatnémet területre. Fidel Castro mintájára Zsivkov is megnyitja a bolgár határt a törökök számára, ami azt eredményezi, hogy több mint félmillió ottani török hagyja el az országot. Felmerült bennem a félelem és aggodalom, hogy ez az őrült (Ceausescu) nehogy ugyanezt tegye, megnyissa a román- magyar határt az erdélyi magyarok számára, ami ugyanazt eredményezte volna: százezrek menekültek volna át Magyarországra és Nyugatra.”*

Rövidesen hírt kaptam bátyámtól, hogy felelősségre vonták az interjú miatt és keményen meg is fenyegették. Úgy éreztem, tennem kell valamit, hogy megtudja a világ, élete újra veszélyben van. Abban reménykedtem, hogy a nyilvánosság ez esetben is elhárítja a feje fölé tornyosuló sötét fellegeket. Felutaztam Bodor Pálhoz, akinél már előzőleg is jártam, és megkértem, hozza nyilvánosságra a bátyámra leselkedő újabb veszélyt a Magyar Nemzetben, a Diurnus név alatt rendszeresen megjelenő tárca- sorozatában. Megígérte, de nem tette meg. Talán azért, mert az előző találkozásunkon megkérdezte mi a véleményem tárcáiról, és én őszintén megmondtam, amit éreztem: most is úgy ír , mintha a sorok között kellene olvasni, akárcsak a Ceausescu-rendszerben. Akkor azt mondta, lehet, hogy igazam van. Zokon vette volna véleményem? Nem tudom. Többet nem találkoztunk. Hogy miért nem teljesítette ígéretét, azt csak ő tudhatja. Ma már ő sem: 2017 márciusában 86 éves korában elhunyt. Nyugodjon békében. Írói munkásságát ma is értékelem.

Áttelepedésünk után még felvettem a kapcsolatot Ara Kovács Attilával és Heltai Péterrel is, de ez csak egy-két találkozóra szorítkozott, mindenikünk saját ügyeivel volt elfoglalva, így nem állandósult a kapcsolatunk.

E kitérő után ideje, hogy zárszóként ejtsek még néhány szót megfigyelésemről. Utaltam arra, hogy 1988 áprilisában látogattunk először haza. Nem hittem volna, hogy ennek is nyoma lesz megfigyelési dossziémban. Úgy véltem, áttelepedésünkkel lezárul egy fejezett életemben, és megszűnt minden kapcsolatom a román titkosszolgálattal. Tévedtem. A két sógorom telefonjait továbbra is lehallgatták. Az így szerzett információkat is az én dossziémban helyezték el, már a kezdetektől. Az ily módon szerzett információkra is az én fedőnevemet írták, a tőlük nyertekét szintén, csak egy betűjellel jelezve kilétüket: pl. „Cercetatorul C” feleségem bátyját , Csutak Józsefet jelentette, a „Cercetatorul P” pedig Péter Andrást, feleségem nővérének a férjét.

1988. április 6-án három beszélgetést rögzítenek Péter András sógorom telefonjáról. Igaz, ez esetben már „Peteanu” saját álnévvel szerepeltetik. Az első hívásból kiderül, hogy a felségem beszél Anival (Várdai Gyuri feleségével), és közli vele, hogy 16.30-17 óra között lesz a találka a Flóra vendéglő előtt, oda jönnek Szép Zoliék és Csulakék is, együtt megyünk oda vacsorázni. (Megjegyzés: meghívtuk e három családot egy közös vacsorára) . A második hívást sógorom kezdeményezte a kötöttárugyár tervosztályával, és megkért egy Kati nevezettű személyt, hogy beszéljen a vasúti jegyiroda főnökével és intézzen el számunkra négy helyjegyet a Pannónia Expresszre, mert megyünk vissza Magyarországra….

Az utolsó összefoglaló feljegyzést ügyemben 1989. február 27-én készítették. Röviden felvázolják ügyemet, majd rátérnek a lényegre: „*A »KUTATÓ« és családja, miután kivándorolt a MNK-ba. intézkedtünk , hogy megállapítsuk, hogy nem adta-e fejét románellenes cselekedetekre, illetve, hogy 1988 áprilisi látogatása során milyen magatartást tanúsít. Az intézkedések során nem találtunk operatív szempontból érdemleges eredményt, így tehát nem tartjuk indokoltnak továbbra is állandó megfigyelés alatt tartani,* ***javasoljuk dossziéja lezárást.” (***a kiemelés tőlem - K.I.) A kézzel írt feljegyzés végén felsorolják, hogy kiket tartanak legfontosabb kapcsolataimnak. A feleségem szülei és testvérei családja mellett még hat személyt sorolnak ide: Szép Zoltán és Várdai György barátaimat, Bács Károlyt (számomra ez meglepő, hiszen néhány évig kollaboránsuk volt), Antal Imrét, Miklóssy-Vári Vilmost és Kósa Szánthó Vilmát. Ez utóbbi és családja időközben legálisan elhagyta az országot és az Egyesült Államokba távozott. Úgy tűnik, a Hargita megyei szekuritáténak erről nem volt tudomása

1989. december 21-én a Kossuth- rádióból értesültünk Ceaușescu bukásáról, és nagy kő esett le a szívünkről. Másnap feleségem nagybátyjához voltunk hívatalosak disznóvágásra. Ott is egész nap szólt a rádió. Dél körül mondta be a Kossuth Rádió, hogy bátyámat Marosvásárhelyen meglőtték. Lebénult az egész társaság. Rövid idő múlva felocsúdva, egyre csak azt hajtogattam, nem, ez nem lehet igaz, nem hiszem el. Késő délután váratlanul vendégek érkeztek. Feleségem munkatársnője, Csicsej Ibolya és férje Jani jöttek, minket kerestek. Elmondták, hogy a szomszédoktól tudták meg, hol vagyunk, és azért jöttek, hogy felajánlják, ha úgy gondolom, Jani kocsival elvisz Marosvásárhelyre. Meglepett önzetlensége, segítőkészsége és bátorsága. Ez volt az első jele annak a széles körű szolidaritásnak, amit tapasztalhattam a magyar nép körében a romániai magyarsággal az elkövetkező napokban, hetekben és hónapokban. A Csicsej család ottléte idején szerencsére megnyugodhattunk, mert a rádió közölte, hogy álhírnek bizonyult Király Károly lelövése. Így szépen megköszöntem nekik gesztusukat, de nem fogadtam el. Nem szerettem volna kitenni senkit az ottani veszélyes helyzetnek.

Újból haza csak 1990 év tavaszán, szintén a tavaszi szünidőben mentünk. Ekkor már azzal a szándékkal, hogy esetleg visszatérünk Csíkszeredába. Az új hatalom Várdai Györgyöt nevezte ki Hargita megye prefektusának.( E tisztség akkor – ideiglenesen - „megyei polgármester” megnevezéssel szerepelt.)

Gyuri barátom tárt karokkal várt: lakást és állást ígért. A volt munkatársaim pedig megkerestek, és ők is hívtak vissza, azt ígérve, hogy megválasztanak a Munkaügyi Igazgatóság vezetőjének. Mérlegeltünk, és a mérleg az új otthonunkban maradás felé billent.

Mindössze két héttel voltunk túl Marosvásárhely „Véres márciusán”; a hatalom és az erdélyi magyarság viszonya még soha nem volt ennyire puskaporos, mint 1990 tavaszán. Megindult egy újabb támadás, hogy a magyarokat hozzák ki bűnbaknak a történtekért. A román sajtó tele volt a románok Székelyföldről elüldözésének hamis vádjaival. Úgy véltük, ebben a zűrzavaros helyzetben jobb, ha maradunk új otthonunkban. A gyermekeink jövőjének biztosítás volt a fő szempont, most is, akárcsak két évvel korábban, az elmenetelünkkor. Úgy láttuk, ezt jobban tudjuk Magyarországon biztosítani, mind odahaza. Úgy vélem, jól döntöttünk. ,Mindkettőjük főiskolai diplomát szerzett, mindkettőjük családot alapított. Lányunk megajándékozott három szép, aranyos és okos unokával.

Kell-e ennél több a mai rohamosan változó zűrzavaros világban? Változásait szinte már nem is tudja követni egy magam korú ember. Jól tudjuk, a világ „ront vagy javít , de nem henyél”. A gyermekeinkre és unokáinkra nem hagyhatunk mást, csak a Madách-i biztatást: *„Ember küzdj és bízva bízzál!”*

\*Király Károly öccse, történész.